**Nagovor predsednika Državnega sveta Mitja Bervarja na odprtju doprsnega kipa Ladku Korošcu in prvi predstavitvi knjige**

(ZAGORJE OB SAVI, četrtek, 24. september 2015)

**Spoštovani gospe in gospodje, pobudniki današnjega slovesnega dogodka, združeni v ustanovo Fundacija Ladko Korošec, spoštovani predsednik fundacije g. Janez Lipec, spoštovani župan in državni svetnik Matjaž Švagan s sodelavci, spoštovana avtorja knjige g. Peter Bedjanič in Marko Košir, dragi člani družine, prijatelji in znanci našega velikega umetnika, cenjeni ljubitelji kulture,**

**zelo me veseli, da v imenu Državnega sveta in v svojem imenu prisostvujem nadvse lepemu dogodku, ko se Zagorje ob Savi spominja svojega velikega rojaka in se mu na najlepši način – s knjigo in skulpturo – zahvaljuje za njegovo vseživljenjsko predanost umetniški muzi.**

**Ladko Korošec, véliki Zagorjan, je v svoji neprekosljivi radosti do petja ponesel ime občine Zagorje in vse Slovenije daleč v svet.Zagorski hrast je obrodil enkratne in neponovljive sadove. Bil je igralec, ki je življenje zapisal petju. Opernim likom je s svojim dramskim in pevskim nabojem vdahnil življenje, značaj in dušo. Vse to so cenili največji operni odri sveta. Z nepozabnimi nastopi Ladka Korošca se je v svet razširilo tudi ime ljubljanske operne hiše. V veliki meri tudi po njegovi zaslugi so bila to zlata leta slovenske opere. Ta duh je preveval opero še leta in leta po njegovem odhodu. Segal je celo v čas, ko sem sam vodil to eminentno kulturno ustanovo.**

**V svoji operni karieri je Ladko Korošec na domačih in tujih odrih odigral več kot 100 različnih vlog. Generacijam Slovencev se je vtisnil v spomin v nepozabnih interpretacijah 'bufo vlog' – Kecala v Prodani nevesti, Don Bartola v Seviljskem brivcu, Štruklja v Gorenjskem slavčku, Don Pasquala v istoimenski operi…**

**Za svoje izjemno operno delo je kar trikrat prejel najvišje državno priznanje na področju kulture – Prešernovo nagrado - leta 1949,leta 1959 in leta 1978. Deset let kasneje je prejel še Bettetovo nagrado Društva glasbenih umetnikov Slovenije.**

**Za vsemi temi nagradami in priznanji, množico gromkih aplavzov, bliščem odrskih luči, je bil Ladko Korošec človek iz ljudstva. Rad je segel v roko preprostim ljudem in se družil z mladimi. Tudi sam imam na Ladka Korošca nepozaben spomin iz ranih šolskih let. Njegov umetniški genij je izrasel iz družine, ki je bila kljub težkemu knapovskemu kruhu predana kulturi, jo gojila in skrbno negovala. In to iskrico pri Ladku Korošcu zanetila v velik plamen.**

**Že v mladosti je sodeloval v amaterskih gledališčih, poklicno pa je začel nastopati v ljubljanski Drami. Ladko Korošec je prehodil strmo pot od ljubiteljskega do vrhunskega opernega pevca. Življenjska pot velikega umetnika je zato tudi najboljši dokaz, da se ljubiteljska in profesionalna kultura ne izključujeta, temveč se dopolnjujeta in imata skupen sinergijski učinek.**

**Kultura je najstarejša zgodovina vsakega naroda, umetnost pa najžlahtnejša vsebina vsake kulture. Ljubiteljska kultura je ožilje, ki brez prestanka napaja celotno narodovo telo, ga oskrbuje z energijo in mu daje moč. Iz tega vira črpajo vsi vrhunski umetniki. In iz tega vira je svojo moč, prepričljivost in doživetost karakternih opernih vlog nenazadnje črpal tudi nepozabni Ladko Korošec.**

**Spoštovani prijatelji Ladka Korošca,**

Ladko Korošec je eden plemenitih sinov našega naroda. Prav je, da gojimo spomin na posameznike, ki so v času bogatili našega duha in pripomogli k temu, da smo enakopravno stopili ob bok drugim narodom.

Tudi po njihovi zaslugi imamo danes svojo državo. Usoda nekega naroda je predvsem v njegovi moči, v njegovih hotenjih.Zato moramo razmišljati o svoji prihodnosti in si postavljati primerne cilje, za kar pa je potrebnega dovolj samospoštovanja in samozavesti.

Ladko Korošec je v sebi nosil velik in plemenit cilj, ki ga je z vso predanostjo tudi uresničil. Kulturo je ponesel v naša srca, z današnjim dogodkompa ga postavljamo za svetel zgled tudi tistim generacijam, ki šele prihajajo za nami.

Hvala za besedo.